Vrou, twee honde dood in ongelukGerda Bence (51). (Foto: Facebook) ŉ Fisioterapeut van Oos-Londen en twee van haar honde is dood in gister se ongeluk op die R72 naby Alexandria in die Oos-Kaap. Die polisie het haar geïdentifiseer as Gerda Bence (51). Kapt. Mali Govender, polisiewoordvoerder, het gesê Bence was vermoedelik van Port Elizabeth na Oos-Londen op pad, toe sy naby Alexandria beheer oor haar motor verloor het. Die motor het omgeslaan. “Daar was ook drie honde saam met haar [in die voertuig]. Twee is in die ongeluk dood en die derde is in die sorg van die plaaslike DBV,” het Govender gesê. Algoa FM berig Bence was op pad huis toe ná ŉ hondeskou die naweek toe die ongeluk gebeur het. Die polisie ondersoek ŉ saak van strafbare manslag.